'पीएम मोदी को बहुमत नहीं मिलने वाला, नीतीश कुमार बनें पीएम कैंडीडेट', जदयू नेता के दावे पर भड़की बीजेपी  
जदूय के अंदरखाने से फिर उठी मांग- नीतीश बनें पीएम पद के उम्मीदवार
जदयू नेता ने किया दावा- पीएम मोदी को नहीं मिलने वाला बहुमत
पहले भी नीतीश को पीएम कंडीडेट बनाने की उठती रही है मांग
लोकसभा चुनाव 2019(Lok Sabha Polls 2019) के सात चरणों में से पांच चरणों का मतदान खत्म हो जाने के बाद एनडीए में शामिल जनता दल (युनाइटेड) से नीतीश कुमार को प्रधानमंत्री पद का उम्मीदवार बनाने की मांग फिर से उठने लगी है.बिहार जद (यू) के नेता गुलाम रसूल बलियावी ने यहां गुरुवार को एक क्षेत्रीय समाचार चैनल से यह कहकर सियासी सरगर्मी बढ़ा दी कि इस बार चुनाव में प्रधानमंत्री मोदी को बहुमत नहीं मिलने जा रहा है, इसलिए नीतीश कुमार को प्रधानमंत्री उम्मीदवार घोषित किया जाना चाहिए.
जद (यू) नेता और राज्यसभा के पूर्व सांसद गुलाम रसूल बलियावी ने कहा, "इस बार प्रधानमंत्री नरेंद्र मोदीजी को बहुमत नहीं मिल रहा है, इसलिए नीतीश कुमार को प्रधानमंत्री उम्मीदवार के रूप में पेश किया जाना चाहिए."बलियावी के इस बयान के बाद भाजपा ने कड़ी प्रतिक्रिया व्यक्त की है. भाजपा के विधायक नितिन नवीन ने कहा कि मुख्यमंत्री और जद (यू) के अध्यक्ष नीतीश कुमार सहित सभी नेता मोदी को प्रधानमंत्री बनाने की बात कर रहे हैं, ऐसे में बलियावी का यह अलग राग अपनाना कई इशारे करता है.